ผู้ว่าฯ สมุทรสาคร ประชุมคณะกรรมการจัดงานพิธีถวายดอกไม้จันทน์จังหวัดสมุทรสาคร ครั้งที่ 1/2569 เตรียมความพร้อมและบูรณาการทุกภาคส่วนให้การจัดงานเป็นไปด้วยความเรียบร้อย
[bookmark: _GoBack]วันนี้ (10 พฤศจิกายน 2569) เวลา 09.30  น. ที่ห้องประชุม 401 ศาลากลางจังหวัดสมุทรสาคร นายอำนาจ เจริญศรี ผู้ว่าราชการจังหวัดสมุทรสาคร เป็นประธานการประชุมคณะกรรมการจัดงานพิธีถวายดอกไม้จันทน์จังหวัดสมุทรสาคร ครั้งที่ 1/2569 โดยมีพระเทพสาครมุนี ที่ปรึกษาเจ้าคณะภาค 14 เจ้าอาวาสวัดเจษฎาราม พระอารามหลวง เป็นประธานฝ่ายสงฆ์ มีพระราชวัชรสาครคณี เจ้าคณะจังหวัดสมุทรสาคร เจ้าอาวาสวัดหลักสี่ราษฎร์สโมสร, พระรามัญมุนี  เจ้าคณะจังหวัดสมุทรสาคร (ธรรมยุต) เจ้าอาวาสวัดราษฎร์ศรัทธากะยาราม, พระครูวิสุทธิ์สิทธิคุณ เจ้าอาวาสวัดโกรกกราก รองเจ้าคณะจังหวัดสมุทรสาคร, นายดำรงค์ศักดิ์ ยอดทองดี, นางวจิราพร อมาตยกุล  รองผู้ว่าราชการจังหวัดสมุทรสาคร, พันเอก พีรภาส บัวเจริญ รองผู้อำนวยการรักษาความมั่นคงภายในจังหวัดสมุทรสาคร, นายบรรพต จันทรวงษ์ ปลัดจังหวัดสมุทรสาคร,  นางสรัญญา เพชรยวน หัวหน้าสำนักงานจังหวัดสมุทรสาคร, นายอุดม ไกรวัตนุสสรณ์ นายกองค์การบริหารส่วนจังหวัดสมุทรสาคร, พ.อ.ไตรศักดิ์ ทุมเพชร ผู้บังคับการกรมทหารสื่อสารที่ 1 ค่ายกำแพงเพชรอัครโยธิน พร้อมด้วยหัวหน้าส่วนราชการและหน่วยงานที่เกี่ยวข้องเข้าร่วมประชุม
การประชุมครั้งนี้จัดขึ้นเพื่อหารือแนวทางการเตรียมความพร้อมและวางแผนการดำเนินงานพิธีถวายดอกไม้จันทน์จังหวัดสมุทรสาคร โดยมีการพิจารณาและมอบหมายภารกิจให้หน่วยงานที่เกี่ยวข้องรับผิดชอบในแต่ละด้าน ทั้งการเตรียมสถานที่ประกอบพิธี การจัดเตรียมดอกไม้จันทน์และวัสดุอุปกรณ์ การจัดพิธีการและลำดับขั้นตอนของพิธี การอำนวยความสะดวกแก่ประชาชนที่เข้าร่วมพิธี การรักษาความปลอดภัย การจัดการจราจร ตลอดจนการประชาสัมพันธ์และการประสานงานระหว่างหน่วยงาน เพื่อให้การดำเนินงานเป็นไปอย่างมีประสิทธิภาพและสมพระเกียรติ
ทั้งนี้ ผู้ว่าราชการจังหวัดสมุทรสาครได้เน้นย้ำให้คณะกรรมการและหน่วยงานที่เกี่ยวข้องร่วมกันบูรณาการการทำงาน ดำเนินการตามภารกิจที่ได้รับมอบหมายเต็มความสามารถ พร้อมติดตามตรวจสอบความพร้อมในทุกด้าน เพื่อให้การจัดงานพิธีถวายดอกไม้จันทน์จังหวัดสมุทรสาครเป็นไปด้วยความเรียบร้อย สมพระเกียรติ และเปิดโอกาสให้ประชาชนได้มีส่วนร่วมแสดงความอาลัยอย่างพร้อมเพรียงกัน

